Αρνάκι στη λαδόκολλα με φρέσκα βερίκοκα και ροδάκινα
Το αρνάκι στη λαδόκολλα με ένα ωραίο twist! Αντί για πατάτες το συνοδεύουμε με ψητά ροδάκινα και βερίκοκα και το νοστιμίζουμε με ανατολίτικα μπαχαρικά.
2 κιλά αρνί, κατά προτίμηση μπούτι, κομμένο σε 10 - 12 κομμάτια, 1 κουτ. σούπας μείγμα μπαχαρικών για ψητό κρέας (στα σούπερ μάρκετ βρίσκουμε μείγματα μπαχαρικών συσκευασμένα σε βαζάκια. Αν θέλουμε, μπορούμε να ετοιμάσουμε το δικό μας μείγμα ανακατεύοντας τα εξής μπαχαρικά σε σκόνη: 1/3 κουτ. γλυκού καρδάμωμο, 1/3 κουτ. γλυκού κόλιανδρο, 1/3 κουτ. γλυκού κανέλα, 1/3 κουτ. γλυκού γαρίφαλο, 1/3 κουτ. γλυκού μοσχοκάρυδο και 1/3 κουτ. γλυκού μαραθόσπορο), το λευκό και τρυφερό πράσινο μέρος από 1 κιλό φρέσκα κρεμμυδάκια, ψιλοκομμένα, 1 σκελίδα σκόρδου (ή όσο θέλουμε), ψιλοκομμένη, τα φύλλα από 10 κλωνάρια δυόσμο, 1 κουτ. σούπας δεντρολίβανο ξερό, καλά κοπανισμένο, 4 φρέσκα βερίκοκα, χωρίς το κουκούτσι, κομμένα στα τέσσερα, 2 φρέσκα ροδάκινα, χωρίς το κουκούτσι, κομμένα στα έξι, 1 κουτ. σούπας μέλι θυμαρίσιο, 30 ml φρέσκος χυμός λεμονιού, 90 ml ελαιόλαδο, αλάτι, φρεσκοτριμμένο πιπέρι
Για να φτιάξουμε το αρνάκι στη λαδόκολλα με φρέσκα βερίκοκα και ροδάκινα, προθερμαίνουμε το φούρνο στους 180° C.Σε ένα μπολ βάζουμε το αρνάκι και το πασπαλίζουμε με αλάτι, το μείγμα μπαχαρικών και το μέλι. Το «τρίβουμε» λίγο με τα χέρια μας ώστε να καλυφθεί καλά με τα υλικά. Kόβουμε 2 μεγάλα κομμάτια λαδόκολλας και τα απλώνουμε σε λεία επιφάνεια, το ένα πάνω στο άλλο. Ρίχνουμε στο κέντρο το αρνάκι και σκορπίζουμε τα κρεμμυδάκια, το σκόρδο, το δυόσμο, το δεντρολίβανο και τα φρούτα.Αλατοπιπερώνουμε, περιχύνουμε με το λεμόνι και το ελαιόλαδο και τυλίγουμε καλά με τις δύο λαδόκολλες, δίνοντας το σχήμα πακέτου, ώστε να εγκλωβίσουμε μέσα τα υλικά και να μη διαφύγουν κατά το ψήσιμο. Δένουμε το πακέτο με σπάγγο μαγειρικής και το βάζουμε προσεκτικά σε ένα ταψί. Ψήνουμε το αρνάκι για 2 ώρες και 15 λεπτά. Ξεφουρνίζουμε, ανοίγουμε προσεκτικά (για να μην καούμε) τη λαδόκολλα και σερβίρουμε το κρέας σε πιατέλα και γύρω από το κρέας τα φρούτα και τα μυρωδικά.Συνοδεύουμε το αρνάκι στη λαδόκολλα με φρέσκα βερίκοκα και ροδάκινα με λευκό πιλάφι και πράσινη σαλάτα.
Αρνί,Ροδάκινο